শিঙ্গাপুর ফিনতেক ফেস্তিবেলদা প্রধান মন্ত্রীনা পীখিবা মরুওইবা ৱারোল

শিঙ্গাপুরগী উপ প্রধান মন্ত্রী থারমন সানমুগরত্নম, মালেমগী শেন–থুমগী থবক্তা মচিন চৎপা, মোনিতরী ওথোরিতী ওফ শিঙ্গাপুরগী মেনেজিং দিরেক্তর, রবি মেনন, মালেমগী লৈবাক ১০০ হেনবদগী শরুক য়ারিবশিং, খুরুমজরি! শিঙ্গাপুর ফিনতেক ফেস্তিবেলদা মরুওইবা ৱারোল পীবা অহানবা সরকারগী মকোক ওইবা অসি লাইবক য়াম্না ফবনি। মসি তুংগী লম্বীদা অচেৎপা মীৎয়েং থম্লিবা ভারতকী নহারোলশিংদা ইকায়খুম্নবা উৎপা অমনি। মসি ভারত শীনবা থুংনা চৎথরিবা শেন–থুমগী অওনবা অমসুং মীওই বিলিয়ন ১.৩গী পুন্সিদা অহোংবা পুরক্লিবা অসি মশক খঙবনি। মসি ফাইনান্স অমসুং তেক্নোলোজীগী থৌরম অমনি অমসুং মসি কুম্মৈ অমসুনি। হৌজিক অসি ভারতকী মৈগী কুম্মৈ দিৱালীগী মতমনি। মসি মালেম শীনবা থুংনা অচুম্বা, থাজবা, লৌশিং অমসুং নুংঙাইবা ওইনা পাংথোকই। দিৱালীগী মৈঙাল হৌজিক ফাওবা শিঙ্গাপুরদা ঙাল্লি। ফিনতেক ফেস্তিবেল অসিসু থাজবগী কুম্মৈ অমনি। অনৌবা পুথোকপা অমসুং ভাবনা শাগৎপগী থৌনাদা থাজবনি। নহারোলশিংগী তৌবা ঙম্বা অমসুং মখোয়গী অহোংবা পামজবা অদুদা থাজবনি। মালেম অসি হেন্না ফবা মফম অমা ওইহন্নবা থাজবা অদুনি। ফেস্তিবেল অসি চহি অহুমলক সুবা অসিদা ঙক্নিংঙাই ওইদে, মসিগী ফেস্তিবেল অসি মালেমগী খ্বাইদগী চাউবনি। শিঙ্গাপুর অসি মালেমগী শেন–থুমগী পুনফমনি অমসুং মসি ফাইনান্সগী দিজিতেলগী থবকশিংদা মসিনা মাংজিল থারি। মফম অসিদা, চহি অসিগী জুনদা ঐনা ভারতকী রুপে কার্দ হৌদোকখি অমসুং মালেমগী অহানবা রিমিতেন্স মোবাইল এপ্পনা মালেমগী থাক্তা লৈবা ভারতকী য়ু পি আই শীজিন্নবা হৌদোকখি। ঙসি, ঐনা ফিনতেক ফার্মশিং অমসুং ফাইনান্সিয়েল ইন্সতিতুৎশিং শম্নগদবা মালেমগী প্লেতফোর্ম অমা হৌদোক্কনি অমসুং মসিনা অসিয়ানগা ভারতকী বেঙ্কশিং অমসুং ফিনতেক কম্পেনিশিংগা শম্নগনি। ভারত অমসুং অসিয়ানগী অপীকপা অমসুং ময়াই ওইবা ফার্মশিং শম্ননবা, ভারতকী প্লেতফোর্ম অমদা পুন্নবা অমসুং মসি মালেমগী থাক্তা পাকথোক–চাউথোক্নবা ভারত অমসুং শিঙ্গাপুরনা থবক পায়খৎলি। মরূপশিং, স্তার্ত–অপশিংগী মরক্তা ঐনা পাউতাক অমা তারে। ●নখোয়গী ভেন্চর কেপীতেল নত্ত্রগা ভিসি ফন্দিং চাদা ১০ হেনগৎহনবা, নহাক্না শেন থাদরিবশিংদা হায়য়ু “প্লেতফোর্ম” অমদা থবক তৌ, ললোন–ইতিক্কী থবক্তা য়ুমফম ওইগনু। ●নহাক্না ভি সি ফন্দিং চাদা ২০ হেনগৎহনবা পাম্লবদি, নহাক ফিনতেক স্পেসতা থবক তৌরি হায়না শেন থাদরকপশিংদা খঙহল্লু। ●অদুবু, নহাক্না শেন থাদবশিংগী ফুরিৎখাউ হাংহনবা পাম্লবদি, নহাক্না “ব্লোকচেন” শীজিন্নরি হায়না মখোয়দা হায়য়ু। মালেমগী ফাইনান্সকী থবকশিংদা অওনবা পুরক্নবা নহাক্না অনৌবা তেক্নোলোজীশিংগী মরমদা হায়য়ু। অনৌবা তেক্নোলোজী শীজিন্নবা অসি ফাইনান্সনা অহানবা ওই হায়বসি পুৱারীনা খুদম্নি। মরূপশিং, হৌজিক ঐখোয়গী তেক্নোলোজীনা পুরকপা পুৱারীগী অওনবা অমগী মতমদা হিংলি। অতেনবা মতম খরগী মনুংদা ঐখোয়না, দেক্সতোপতগী ক্লাউদ, ইন্তরনেত্তগী সোসিয়েল মেদিয়া, আই তিদগী ইন্তরনেত ওফ থিংস লাক্লে। ললোন–ইতিক্কী থবকশিং নোংমগী অপনবা পীরক্লি। মালেমগী শেন–থুমগী মরমচৎ অসি হোংলক্লি। তেক্নোলোজীনা চাংদম্নবগী মশক তাক্লি অমসুং অনৌবা মালেম অসিগী থৌনা ওইরি। অমসুং, মসিনা পুন্সি কয়া অওনবা পুরক্নবগী মপান নাইদ্রবা খুদোংচাবা কয়া পীরি। ২০১৪দা ঐনা য়ুনাইতেদ নেসন্সতা হায়খি, ফেসবু, তুইতর নত্ত্রগা মোবাইল ফোন শন্দোক্লিবা অসিগা চপ মান্নবা খোঙজেলদা ঐখোয়না চাউখৎপা অমসুং থৌনা পীবগী থবক শন্দোক্কদবনি। মালেম শীনবা থুংনা মসিগী মঙলান অসি য়াম্না য়াংনা থবক ওইনা ওন্থোরক্লি। ভারত্তা, সরকার অসিনা লৈবাক ঙাকপা অমসুং সরকারগী থবকশিং মীয়ামদা য়ৌহনবদা অওনবা পুরক্লে। সরকার অসিনা অশোনবশিং অমসুং তোল্লবশিং লৈবাক্কী ইচেলদা পুশিল্লক্লে অমসুং থৌনা পীরে। সরকার অসিনা গনতন্ত্রিক ওইবা মওংদা শেন–থুমগী কান্নবা ফংহল্লে। মীপুম খুদিংমক চাউখৎপগী মহৈ চাবা ফংহন্নবা পান্দমদা ২০১৪দা ঐগী সরকার ওফিস পায়রকখিবনি। ভারতগুম্বা পাকচাউবা লৈবাক অমদা অরাইবা নত্তবা থবক –মী খুদিংমক শেন–থুমগী কান্নবা ফংহনবা হায়বা অসিনা সরকার অসিগী পান্দমনি। অদুবু, মসি ঐখোয়না চহি কয়া চংনা নত্তবা থা খরগী মতুংদা পান্দম অদু ফংবা পাম্মী। ফিনতেক অমসুং দিজিতেল কন্নেক্সনগী মতেংনা মমাংদা অমুক্তা ওইখিদ্রিবা খোঙজেল অমসুং পাকচাউবদা ঐখোয়না অওনবা পুরকপা হৌরে। মী খুদিংমক শেন–থুমগী কান্নবা ফংহনবা হায়বদি ভারতমচা বিলিয়ন ১.৩না মঙফাওনবা হৌরে। চহি খরগী মনুংদা ঐখোয়না আধার কৌবা বাইওমেত্রিক বিলিয়ন ১.২ শেম্লে। ঐখোয়গী জন ধন য়োজনাগী মতেংনা ভারতমচা খুদিংদা বেঙ্ক একাউন্ত অমমম ফংহন্নবা পান্দম থম্লি। চহি অহুমগী মনুংদা, ঐখোয়না অনৌবা বেঙ্ক একাউন্ত মিলিয়ন ৩৩০ হাংদোক্লে। মসিগী মিলিয়ন ৩৩০ অসি শক খঙবা, চিংলেম্বা অমসুং খুদোংচাবা কয়াগী হৌরকফম্নি। ২০১৪দা ভারতমচা চাদা ৫০গী মখা বেঙ্ক একাউন্তশিং লৈরমখি, হৌজিক মসি মী খুদিংমক লৈবগী চাং অদু নকশিল্লক্লে। মরম অদুনা ঙসিদি, বাইওমেত্রিক আইদেন্তিতী বিলিয়ন অমা হেন্না, বেঙ্ক একাউন্ত বিলিয়ন অমা হেন্না অমসুং সেল ফোন বিলিয়ন অমা হেন্না লৈদুনা ভারত অসি মালেমদা খ্বাইগী য়াম্বা পব্লিক ইনফ্রাস্ত্রকচর লৈবা ওইরে। সরকারনা লুপা ক্রোর লাখ ৩.৬ নত্ত্রগা বিলিয়ন দোল্লর ৫০গী কান্নবশিং মীয়ামদা হকথেংননা য়ৌহল্লে। অরাপ্পা খুঙ্গংগী লায়রবা মীওই অমা খোঙনা লাপ্না চৎত্রে নত্ত্রগা মশাগী হক ফংনবা মরক্কী মীওইদা শেন্জা–থুমজা তৌদ্রে। শাশিন্নবা অমসুং অনিথোকপা একাউন্তশিং লৈদুনা সরকারগী শেল অরেম্বদা তিংহন্দ্রে। নারোলদা চৎখিবদবা লুপা ক্রোর ৮০,০০০ নত্ত্রগা বিলিয়ন দোল্লর ১২গী শেনফম ঐখোয়না কনবা ঙম্লে। হৌজিক, তম্বা ঙমদবা ফিবম অমদা লৈরম্বা মীওই মিলিয়ন মখোয়গী একাউন্তশিংদা পেন্সন ফংলে; অহল ওইরকপগী শেনফম ফংলে। মহৈরোই অমনা মহাক্কী স্কোলারসিপ অদু মহাক্কী একাউন্তদা চংলে। মখা তানা মহাক্না চে–চাং তান্নবগী মতম মাংবা লৈত্রে। আধারদা য়ুমফম ওইবা মাইক্রো এ তি এম ৪০০,০০০গী খুৎথাংদা মনুহুনজিনবা খুঙ্গংশিংদসু থোংজিলদা বেঙ্কগী খুদোংচাবা ফংলে। মসিগী দিজিতেল ইনফ্রস্ত্রকচর অসিনা চহি অসিদা মালেমগী খ্বাইদগী চাউবা হকশেলগী স্কিম হৌদোকপদা মতেং পাংলে। ভারতমচা মিলিয়ন ৫০০দা অয়ুসমান ভারতনা অহোংবা মমলদা হেল্থ ইন্সুরেন্স ফংহনগনি। মুদ্রা স্কিমগী মখাদা অপীকপা ইন্ত্রপ্রিনরশিংদা লোন মিলিয়ন ১৪৫ ফংহনবদা সরকার অসিনা মতেং পাংলি। চহি মরিগী মনুংদা, মখোয়দা লুপা লাখ ক্রোর ৬.৫ নত্ত্রগা বিলিয়ন দোল্লর ৯০ ফংহনখ্রে। হায়রিবা লোনশিং অসিগী চাদা ৭৫ নুপীশিংদা পীরি। চয়োল খরগী মমাংদা, ঐখোয়না ইন্দিয়া পোস্ত পেমেন্তস বেঙ্ক হৌদোক্লে। ভারত শীনবা থুংনা পোস্ত ওফিস লিশিং ১৫০ লৈরি অমসুং পোস্তেল সর্বিস ইমপ্লোয়ী ৩০০,০০০না তেক্নোলোজী শীজিন্নদুনা য়ুমশিং বেঙ্কগী থবকশিং ফংহল্লি। তশেংনা হায়রবদা, খুদিংমক শেন–থুমগী কান্নবা ফংহনবদা দিজিতেল কন্নেক্সন মথৌ তাই। ভারতকী ভিলেজ কাউন্সিল ১২০,০০০ হেন্না কিলোমীতর ৩০০,০০০গী ফাইবর ওপ্তিক কেবলশিং শম্নরে। কম্মন সর্বিস সেন্তর ৩০০,০০০ হেনবনা খুঙ্গংশিং দিজিতেলগী খুদোচাবা ফংহল্লে। মখোয়না ঐখোয়গী লৌমীশিংদা লমগী রেকোর্দশিং, ক্রেদিত, ইন্সুরেন্স, কৈথেল অমসুং চুনবা মমল ফংহল্লে। মখোয়না নুপীশিংদা হকশেলগী থবকশিং অমসুং লু–নানবগী পোৎলমশিং ফংহল্লে। পুম্নমক অসি ফিনতেক্না ভারত্তা পুরকপা পেমেন্ত অমসুং ত্রান্সসেক্সনদা দিজিতাইজেসন তৌবগী থবক অসি য়াওদ্রবদি মপুং ফারোই। ভারত অসি তোঙান–তোঙানবা ফিবম অমসুং খুদোংচাদবা কয়া লৈবা লৈবাক অমনি। ঐখোয়গী পাম্বৈশিং অদুদু তোখাইগনি। ঐখোয়গী দিজিতাইজেসন অসি মাইপাকপগী মরমদি ঐখোয়গী পেমেন্ত প্রদক্তশিং অদু মী খুদিংমক্তা শীজিন্নবা য়াবদগীনি। মোবাইল অমসুং ইন্তরনেত লৈবশিংগীদমক,ভিম–য়ু পি আই অসি মালেমদা খ্বাইদগী নৌবা ভরচুয়েল পেমেন্ত এদ্রেস শীজিন্নদুনা একাউন্তশিংগী মরক্তা শেন পীথোক–পীশিন তৌনবগী প্লেতফোর্ম অমনি। অদুগা মোবাইল লৈবা, ইন্তরনেত শমদবশিংগী ওইনা লোন ১২দা য়ু এস এস দি লৈরি। মোবাইল অমসুং ইন্তরনেত অনিমক লৈতবশিংগী ওইনা ,বাইওমেত্রিক শীজিন্নদুনা আধার ইন্নেবল পেমেন্ত সিস্তেম লৈরি। মসি মাংজৌননা ত্রান্সসেক্সন বিলিয়ন অমা রেজিস্তার তৌখ্রে অমসুং চহি অনিগী মনুংদা শরুক তরুক থোক্না হেনগৎলে। রুপেনা মীপুম খুদিংমক্তা পেমেন্ত কার্দশিং ফংহল্লে। চহি মরিগী মমাংদা বেঙ্ক একাউন্ত লৈরমদবা মীওই মিলিয়ন ২৫০ হেনবদা হায়রিবা কার্দশিং অসি লৈরে। ভারত্তা কার্দশিং, কিউ আরশিং, ৱালেতশিং অমসুং দিজিতেল ত্রান্সসেক্সনশিং য়াংনা চাউখৎলক্লি। ঙসি ভারতকী বেঙ্ক ১২৮ য়ু পি আইগা শম্নরে। হৌখিবা থা ২৪দা য়ু পি আইগী খুৎথাংদা পাংথোকপা ত্রান্সসেক্সন শরুক ১৫০০ হেনগৎলে। থা খুদিংগী ত্রান্সসেক্সন ভেলু চাদা ৩০ হেন্না হেনগৎলে। অদুবু দিজিতেল পেমেন্তগী খোঙজেলদগী হেন্না, মসিগী খুদোংচাবশিং, থবক ফজনা পাংথোকপা, অরোনবা লৈতবা অমসুং নুংঙাইবা অসিনা ঐঙোন্দা হরাওবা পোকহল্লি। মহাক্কী চাদিং হন্থনবা অমসুং শেন থুনা ফংনবা দুকান ফম্বা অমনা ওনলাইনদা থবক তৌবা য়ারে। উহৈ থাবা অমগী, লৌমী অমগী নত্ত্রগা খুঙ্গংগী খুৎহৈবা অমগী, কৈথেলশিং নক্না লৈরে, শেন হেন্না ফংলে অমসুং য়াম্না থুনা পেমেন্ত য়ারে। নোংমগী মতম মাংহন্দনা শিন্মী অমনা খুৎশুমল লৌবা নত্ত্রগা য়ুমদা থাবা য়ারে। দিজিতেল পেমেন্ত খুদিংমক মতম মাংহন্দে। মসিনা লৈবাক্কী ওইনা য়াম্লবা শেনফম কনবা ঙম্মি। মসিনা লনাই মীওই অমগী অমসুং ঐখোয়গী ইকনোমিগী পোৎথোক–চাথোক হেনগৎহল্লি। মসিনা তেক্স খোমগৎপা হেনগৎহল্লি অমসুং ইকনোমিদা অরোনবা লৈহন্দে। দিজিতেল পেমেন্তশিং অসি মালেমগী ওইনা পাংথোকপা য়াবা থবক কয়া লৈরি। দেতা এনালাইতিক্স অমসুং আর্তিফিসিয়েল ইন্তিলিজেন্সনা মীয়ামগী য়াইফনবা থবক কয়া পায়খৎপদা মতেং ওইরি। মসিনা শেন য়াম্না তোন্দবা নত্ত্রগা শেন তোন্দবশিংদা শেন্থং ফংহনবা ঙম্মি। শেন–থুমগী কান্নবা ফংহনবা অসিদা মাইক্রো, স্মোল অমসুং মেদিয়ম ইন্তরপ্রাইজশিংসু য়াওরি। মখোয় খুদিংমক চহি অমগী মমাংদা চৎনবা হৌখিবা গুদস এন্স সর্বিস তেক্স দিজিতেল নেতৱার্কতা য়াওরে। বেঙ্কশিংনা মখোয়দা শেন্থং পীরি। অতোপ্পা শেন শান্দোক্নবা প্লেতফোর্মশিংনা অনৌবা শেন থাদনবগী মোদেলশিং শীজিন্নরি। মখোয়না মখা তানা অৱাংবা শেন্দোইদা শেন পুনবা হোৎনদ্রে। চৎলিবা থা অসিদা, বেঙ্ক অমদা চৎতনা, মাইক্রো, স্মোল অমসুং মেদিয়ম ইন্তরপ্রাইজশিং মিনিত অমগী মনুংদা লুপা ক্রোর ১ নত্ত্রগা দোল্লর ১৫০,০০০গী শেনফম লোন পীনবা অয়াবা পীনবা ঐখোয়না থবক পায়খৎলে। মসিগীদমক জি এস তি রিতর্ন, ইনকম তেক্স রিতর্ন অমসুং বেঙ্ক স্তেদমেন্তশিংগী অলগোরিথম অমা শীজিন্নরি। শুপ্নগী নুমিৎ খরনিগী মনুংদা, ইন্তরপ্রাইজ ১৫০,০০০ লোন পীনবা হায়রক্লে। মসি ফিনতেক্কী শক্তিনা মরম ওইদুনা ইন্তরপ্রাইজ, থবক ফংবা অমসুং নুংঙাইবা পুরকপনি। গভর্নমেন্ত ই–মার্কেত্তর জি ই এমগী খুৎথাংদা দিজিতেল তেক্নোলোজীনা অরোনবা লৈতবা অমসুং শেন্জা–থুমজা মুথৎলে। মসি সরকারগী এজেন্সিশিংগী অপুনবা প্লেতফোর্ম অমনি। মসিনা সার্সচ, চাংদম্নবা, তেন্দর, ওনলাইন ওর্দর তৌবা, কন্ত্রেক শেম্বা অমসুং পেমেন্তগী থবকশিং পাংথোকপা য়াহল্লে। মসিগী পোৎথোক ৬০০,০০০ রোম লৈরে। প্লেফোর্ম অসিদা বয়র ওর্গনাইজেসন ৩০,০০০রোম অমসুং সেল্লর অমসুং সর্বিস প্রোবাইদ্দর ১৫০,০০০ হেন্না রেজিস্তার তৌরে। মরূপশিং, ভারত্তা অনৌবা ফিনতেক অমসুং ইন্তরপ্রাইজগী ঈহৌ অমা লৈরে। মসিনা মরম ওইদুনা ভারত অসি মালেমদা ফিনতেক অমসুং স্তার্তঅপকী মাংজিল থাবা লৈবাক অমা ওইরে। তুংগী ফিনতেক অমসুং ইন্দস্ত্রী ৪.০ অসি ভারত্ত লৈরে। মী খুদিংমক চে য়াওদবা, শেন য়াওদনা, ইশা য়াওদনা, অশোই–অঙাম থোক্তনা ত্রান্সসেক্সন তৌবা য়ানবা ঐখোয়গী নহারোলশিংনা এপ্পশিং শেমগৎলি। মসি ভারতকী স্তেক্কী অঙকপনি– মালেমদা খ্বাইদগী চাউবা এপ্লিকেসন প্রোগ্রাম্মিং ইন্তরফেসনি। বেঙ্কশিং, লিগুলেতরশিং অমসুং কনজুমরশিংগীদমক মখোয়না আর্তিফিসিয়েল ইন্তিলিজেন্স, ব্লোকচেন অমসুং মেছিন লারনিং শীজিন্নরি। মখোয়না ঐখোয়গী লৈবাক্কী পান্দমশিং–হকশেল, ইজুকেসন, মাইক্রো ক্রেদিদ অমসুং ইন্সুরেন্সকী পান্দমশিং ফংনবা হোৎনরি। মসিগী মশিং য়াম্লবা হৈশিংবশিং অসিনা ভারতনা দিজিতেল ইন্দিয়া অমসুং স্তার্তঅপ ইন্দিয়া থবক ওইনা পায়খৎপদা কান্নহল্লি অমসুং থৌশিলশিং, থবকশিং অমসুং শেন থাদবগী থবকশিং শৌগৎলি। মসিনা ভারতনা মালেমদা দেতা খ্বাইদগী অহোংবা মমলদা অমসুং দেতা খ্বাইদগী য়াম্না শীজিন্নবা লৈবাক অমা ওইহল্লি। অমসুং ফিনতেক শীজিন্নবা মাংজিল থাবা লৈবাক অমা ওইহল্লি। মরম অদুনা ঐনা ফিনতেক কম্পেনিশিং অমসুং স্তার্তঅপশিংদা হায়রি মদুদি, ভারত অসি নখোয়গী খ্বাইদগী ফবা শেন থাদফম্নি। এল ই দি ব্লব শাবা উদ্যোকশিংনা ভারত্তা মাইপাকপগী চাং অসিনা ইনর্জি য়াম্না চংদবা তেক্নোলোজী মালেমগী ওইনা অহোংবা মমলদা ফংহল্লে। মসিগী মান্ননা, ভারতকী পাক্লবা কৈথেল অসিদা ফিনতেক্কী পোৎথোকশিং পাকচাউনা, অহোংবা মমলদা অমসুং মালেমগী থাক্তা শীজিন্নবা য়ারগনি। মরূপশিং, ভারতনা ফিনতেক্কী কান্নবা তরুক উৎলি : এসেসেস, ইনক্লুসন, কন্নেকতিবিতি, ইজ ওফ লিভিং, ওপুচুরনিতি অমসুং একাউন্তেবিলিতিনি। মালেম শীনবা থুংনা, ইন্দো–পেসিফিক, অফ্রিকা অমসুং লেতিন অমেরিকা ফাউবদা, ময়ামগা মান্নদবা অনৌবা পোৎথোকশিংনা মীচম মীয়ামগী পুন্সিদা অহোংবা পুরকপগী ৱারীশিং তারি। মসি তৌদ্রবা য়াদ্রবা অমনি। ঐখোয়গী পান্দমদি, খ্বাইদগী শোৎথরবশিং য়াওনা মীপুম খুদিংমক চাউখৎহনবা ওইগদবনি। মালেমদা বেঙ্কগী খুদোংচাবা ফংদ্রিবা মীওই বিলিয়ন ১.৭ অসি ঐখোয়না চৎনরিবা শেন–থুমগী কৈথেল অসিদা তিলহনগদবনি। মালেমগী ওইনা ইনফোর্মেল সেক্তরশিংদা লৈরিবা শিন্মী বিলিয়ন কয়া ঐখোয়না ইন্সুরেন্স অমসুং পেন্সনগী খুদোংচাবা ফংহনগদবনি। মঙলান খুদিংমক মঙফাওনদনা তোক্তনবা অমসুং ফার্ম অমত্তা শেন্থং ফংদবদগী শিরুম–নারুম তৌদনবা ঐখোয়না ফিনতেক শীজিন্নগদবনি। খুদোংথিবশিং শেন্ননবা, তৌশিন্নবা লাকশিন্নবা অমসুং মহৌশাদগী চৎনরক্লবশিংনা থোকহনবা অমাংবশিং থেংননবা ঐখোয়না বেঙ্কশিং অমসুং ফাইনান্সিয়েল ইন্সতিতুৎশিং শীজিন্নগদবনি। থবক ফজনা পাংথোক্নবা, নিয়ম ঙাক্নবা অমসুং থবক য়েংশিন্নবা ঐখোয়না তেক্নোলোজী শীজিন্নগদবনি,মসিনা অনৌবা কয়া থোরক্কনি অমসুং খুদোংথিবা হন্থগনি। মনি লাউন্দরিং অমসুং শেন–থুমগা মরি লৈনবা ফত্তবা থবকশিং থেংননবা ঐখোয়না ফিনতেক শীজিন্নগদবনি। ঐখোয়গী দেতা সিস্তেমশিং অসি থাজরবা অমসুং চেকশিন্নবা ঙাক্লবা মতমদা অমগা অমগা শম্নরিবা মালেম অসিদা নৌনা থোরক্লিবা মালেমগী ফাইনান্সকী থবকশিং অসি মাইপাক্কনি। মালেমগী ওইনা শম্নরিবা সিস্তেম অসি সাইবরগী কিহল্লকপদগী ঙাকথোক্নবা ঐখোয়না হোৎনগদবনি। ফিনতেক্কী থবক অসিনা মীয়ামদা কান্নবা ফংহনগদবনি, খুদোংচাদবা থোকহল্লোইদবনি; শেন–থুমগী তেক্নলোজি অসিনা খ্বাইদগী শোৎথরবশিংগা শম্নদুনা মীওইবগী ফিবম ফগৎহনগদবনি। পুন্না চাউখৎমিন্নবগী থৌরাংশিং অমসুং মখোয়গী য়াইফনবা তেক্নোলোজী শীজিন্নবা অসিগী মতাংদা ঐখোয়না মীয়ামদা খঙহনবা অমসুং তাকপীবা দরকার ওই। মসিগীদমক, ফিনতেক অসি চুম্নগী ইচম চম্বা থবক অমা নত্তে, মসি খোঙজং অমনি। কনানা দেতাগী মপু ওইগদগে হায়বগী অরুবা ৱাহং অসিগী পাউখুম ঐখোয়না পীগদবনি অমসুং প্রাইবেসি অমসুং অয়াবা পীবা, লনাই অমশুং মীয়ামগী অফবা, আইন অমসুং ইথিক্সগী মরমদা খন্নগদবনি। অরোইবদা, ঐখোয়না তুংগীদমক স্কিল শেমগৎপদা শেন থাদগদবনি। অমসুং অনৌবা ৱাখলশিং শৌগৎনবা অমসুং মতম শাংনা চৎন্নবা শেন থাদবগদবনি। মরূপশিং, যুগ খুদিংমক মদুগী খুদোংচাবশিং অমসু শিংনবশিং অদুনা মশক তাকই। মীরোল খুদিংমক্না তুংগী ফিবম শেম্নবগী থৌদাং লৈ। মসিগী মীরোল অসিনা মালেমগী খুৎ খুদিংমক্কী খুবামদা তুংগী ফিবম শেমগনি। পুৱারীগী মতম অমত্তদা ঐখোয়দা অসুক য়াম্বা খুদোংচাবা পীবা থেংনখিদ্রি: বিলিয়ন কয়াগী পুন্সিগী ওইনা খুদোংচাবা কয়া ফংনবা অমসুং নুংঙাইনবা। মালেম অসি হেন্না নুংশিন্নবা অমসুং ইনাকখুনবশিং অমসুং লায়রবশিংগী মরক্তা, সহরশিং অমসুং খুঙ্গংশিংগী মরক্তা, থাজবশিং অমসুং মাইপাকপশিংগী মরক্তা মান্নবা পুরক্নবা। ভারতনা অতোপ্পদগী তমগনি, ঐখোয়না ঐখোয়গী হৈশিংবশিং অমসুং থবকশিং মালেমদা শরুক য়াগনি। মরমদি, ভারত ইন্দুনা পুরিবশিং অদু অতোপ্পশিংগীসু থাজবনি। ভারতনা মঙ মঙলিবশিং অসি ঐখোয়না মালেমগী ওইহন্নিংলিবশিং অদুনি। মসি পুম্নমক্কী অমত্তা ওইবা খোঙচৎনি। মৈগী কুম্মৈনা অমম্বদা মঙাল পীবা, নিংবা কাইবগী মহুৎ থাজবা, নুংঙাইবা ফংহববগুম, মসিগী কুম্মৈ অসিনা মীওইবগী তুংগী য়াইফনবা পুন্না থবক তৌমিন্নবা ওইরসনু। অদোমবু থাগৎচরি।